b'\n_START_ARTICLE_\nBaldvin I. Jeruzalemski\n_START_SECTION_\nPrva kri\xc5\xbearska vojna\n_START_PARAGRAPH_\nLeta 1096 je z bratoma Godfrejem in Evstahijem III. Boulonjskim prodal ve\xc4\x8dino svojega premo\xc5\xbeenja cerkvi in si z iztr\xc5\xbekom pla\xc4\x8dal stro\xc5\xa1ke kri\xc5\xbearskega pohoda. Na pohodu ga je spremljala sporoga Godehilda. Baldvin je bil v drugem valu kri\xc5\xbearjev. Prvi val kri\xc5\xbearjev, tako imenovani "pohod ubogih", je na svoji poti naredil tak\xc5\xa1no uposto\xc5\xa1enje, da je mad\xc5\xbearski kralj Koloman za prost prehod preko mad\xc5\xbearskega ozemlja od Godfreja zahteval talce, ki bi zagotovili dostojno obna\xc5\xa1anje kri\xc5\xbearjev. Za talca so mu dali Baldvina, ki je ostal v ujetni\xc5\xa1tvu, dokler kri\xc5\xbearji niso zapustili mad\xc5\xbearskega ozemlja._NEWLINE_Do spopadov z doma\xc4\x8dim prebivalstvom je zaradi ropanja prihajalo tudi na ozemlju Bizantinskega cesarstva. Cesar Aleksej I. Komnen je kri\xc5\xbearje nazadnje prisilil, da so mu prisegli zvestobo in mu obljubili, da mu bodo vrnili vsa osvojena ozemlja, ki so bila pred vdorom Seld\xc5\xbeukov v bizantinski posesti, jim dal voja\xc5\xa1ko spremstvo in jih poslal naprej v Malo Azijo._NEWLINE_Baldvin je svoja brata spremljal do Herakleje v Mali Aziji, kjer sta se s Tankredom Galilejskim odcepila od glavnine kri\xc5\xbearske vojske in se odpravila v Kilikijo. Oba sta imela enak cilj: osvojiti nekaj ozemlja in postati samostojen vladar._NEWLINE_Baldvin in Tankred sta se kmalu zatem sprla. Septembra 1097 je Baldvin osvojil Tarz, ki je bil v Tankredovi posesti, in s pomo\xc4\x8djo piratov Guynemerja Boulonjskega v mestu namestil svojo voja\xc5\xa1ko posadko. Do naslednjega spopada je pri\xc5\xa1lo pri Mamistri, potem pa je Tankred od\xc5\xa1el proti Antiohiji. Baldvin je nato od\xc5\xa1el v Mara\xc5\xa1, kjer se je pridru\xc5\xbeil glavnini kri\xc5\xbearske vojske, od tam pa se je na vabilo ede\xc5\xa1kega vladarja Bagrata odpravil na vzhod proti Evfratu in mimigrede zasedel trdnjavo Turbesel.\n_START_SECTION_\nEde\xc5\xa1ki grof\n_START_PARAGRAPH_\nBaldvin Boulonjski je pri\xc5\xa1el v Edeso februarja 1098. Ede\xc5\xa1ki vladar Toros ga je kmalu po prihodu posinovil in ga proglasil za svojega naslednika, marca 1098 pa so Torosa umorili in Baldvin je postal prvi ede\xc5\xa1ki grof. Sumili so ga, da je sodeloval pri Torosoven umoru, vendar mu tega nikoli niso dokazali. V Edesi je vladal do leta 1100. Poro\xc4\x8dil se je z Armenko Ardo, h\xc4\x8derko Torosa Mara\xc5\xa1kega, in postal posrednik med kri\xc5\xbearji in Armenci._NEWLINE_V dveh letih vladanja je muslimanom vzel Samosato in Seruj (Sarigia) in leta 1098 zatrl zaroto, ki jo je proti njemu kovalo nekaj armenskih podlo\xc5\xbenikov. Med obleganjem Antiohije je kri\xc5\xbearjem po\xc5\xa1iljal denar in hrano, sam pa se obleganja ni udele\xc5\xbeil. Atabeg Mosula Kerboga, ki je \xc5\xa1el na pomo\xc4\x8d oblegancem v Antiohiji, se je najprej ustavil v Edesi in jo tri tedne oblegal, da ne bi mogla iti kri\xc5\xbearjem na pomo\xc4\x8d. Kerboga je bil kasneje pri Antiohiji pora\xc5\xbeen in kri\xc5\xbearji so ustanovili kne\xc5\xbeevino Antiohijo. Baldvin je medtem utrdil svojo oblast in z bratom Godfrejem napadel Azaz in porazil vojsko Ridvana Alepskega._NEWLINE_Konec leta 1099 je z Bohemondom Antio\xc5\xa1kim obiskal Jeruzalem in se \xc5\xbee januarja 1100 vrnil v Edeso. Po vrnitvi se je udele\xc5\xbeil obleganja Melitene, kjer so ga ujeli Dani\xc5\xa1mendi.\n_START_SECTION_\nJeruzalemski kralj\n_START_PARAGRAPH_\nPo smrti jeruzalemskega vladarja, brata Godfreja Bouillonskega, julija 1100, so zagovorniki posvetne Jeruzalemske kraljevine Baldvina povabili v Jeruzalem. Edeso je predal svojemu ne\xc4\x8daku Baldvinu Bour\xc5\xa1kemu in odpotoval v Jeruzalem. V bli\xc5\xbeini Bejruta je padel v zasedo Dukaka Dama\xc5\xa1\xc4\x8danskega. V spopadu je bil Dukak pora\xc5\xbeen in na poti do Jeruzalema ni bilo nobenih te\xc5\xbeav ve\xc4\x8d. V Jeruzalem je pri\xc5\xa1el na za\xc4\x8detku novembra 1100._NEWLINE_V Jeruzalemu je naletel na svojega starega sovra\xc5\xbenika Tankreda in novega patriarha Dagoberta iz Pise, ki bi raje vzpostavila teokratsko dr\xc5\xbeavo. Baldvin je takoj po svojem prihodu od\xc5\xa1el z vojsko na pohod na jug proti Egiptu in se je vrnil \xc5\xa1ele konec decembra. 25. decembra istega leta ga je sam patriarh okronal za jeruzalemskega kralja. Zaradi \xc5\xa1e vedno tle\xc4\x8dih sporov s cerkvijo kronanje ni bilo v Jeruzalemu, ampak v Betlehemu._NEWLINE_Spor med dr\xc5\xbeavo in cerkvijo se je nadaljeval do pomladi 1101, ko je Baldvin s posredovanjem pape\xc5\xa1kega legata Dagoberta suspendiral. Konec leta je pri\xc5\xa1lo do novega nesoglasja zaradi prispevka, ki bi ga moral dati patriarh za obrambo Svete de\xc5\xbeele. Spori so prenehali \xc5\xa1ele z Dagobertovo odstavitvijo leta 1102.\n_START_SECTION_\n\xc5\xa0iritev kraljestva\n_START_PARAGRAPH_\nLeta 1102 je Baldvin s pomo\xc4\x8djo genovskega ladjevja osvojil Arsuf in Cezarejo. Za povra\xc4\x8dilo je Genove\xc5\xbeanom dovolil ustanoviti trgovske \xc4\x8detrti v teh mestih, v Cezareji pa je ustanovil nad\xc5\xa1kofijo. Septembra istega leta je v bitki pri Ramli porazil Egip\xc4\x8dane. V Jeruzalemu so bili prepri\xc4\x8dani, da je bila kri\xc5\xbearska vojska v bitki pora\xc5\xbeena in da je bil Baldvin v boju ubit, zato se je Tankred \xc5\xbee pripravljal, da prevzame oblast._NEWLINE_Leta 1102 je bila pri Ramli \xc5\xa1e ena bitka. Tokrat so se z Egip\xc4\x8dani spopadli kri\xc5\xbearji, ki so pre\xc5\xbeiveli kri\xc5\xbearski pohod leta 1103, zmagali pa so Egip\xc4\x8dani. Baldvin je izgubil ve\xc4\x8dino svoje vojske in \xc5\xa0tefana Bloi\xc5\xa1kega, njemu samemu pa je uspelo pobegniti v Arsuf. Zaradi strahu pred egip\xc4\x8danskim ujetni\xc5\xa1tvom si Baldvin ni drznil zapustiti Arsufa, zato ga je angle\xc5\xa1ki gusar Godrik Finshalski z ladjo odpeljal do Jaffe, od tam pa se je na skrivaj vrnil v Jeruzalem. Z Egip\xc4\x8dani, ki so bili \xc5\xa1e vedno na vojnem pohodu in Baldvin se je z njimi ponovno spopadel pred Jaffo in tokrat zmagal._NEWLINE_Leta 1103 je Baldvin oblegal Akko, a je moral obleganje prekiniti, ker so mestu pri\xc5\xa1li na pomo\xc4\x8d Egip\xc4\x8dani. Istega leta je pla\xc4\x8dal odkupnino za Bohemonda Antio\xc5\xa1kega, ki je bil \xc5\xbee od poraza pri Meliteni v ujetni\xc5\xa1tvu. Leta 1104 je s pomo\xc4\x8djo genovskega ladjevja kon\xc4\x8dno osvojil Akko. Leta 1105 je zmagal v \xc5\xa1e eni bitki pri Ramli. Leta 1109 je bil razsodnik na zboru najvi\xc5\xa1jega plemstva pred obzidjem Tripolija in prisilil Tankreda, da je odstopil od svojih zahtev do mesta. Kmalu zatem je mesto padlo in nastalo je jedro grofije Tripoli. Leta 1110 je jeruzalemskemu ozemlju, spet s pomo\xc4\x8djo Genove\xc5\xbeanov, priklju\xc4\x8dil Bejrut in nato odpotoval na sever na pomo\xc4\x8d Edesi, ki jo je oblegal Mawdud iz Mosula._NEWLINE_Na poti nazaj je s pomo\xc4\x8djo Sigurda I. Norve\xc5\xa1kega osvojil Sidon. Leta 1111 je pomagal Tankredu oblegati \xc5\xa0aizar in nato \xc5\xa1e Tir, toda obleganji nista bili uspe\xc5\xa1ni. Leta 1113 sta v kraljestvo vdrli zdru\xc5\xbeeni vojski Togtekina iz Damaska in Aksunk-ura iz Mosula. Izgledalo je, da je kraljestvo na robu propada, vendar je s pomo\xc4\x8djo \xc4\x8det iz Antiohije in novih pri\xc5\xa1lekov iz Evrope vzdr\xc5\xbealo._NEWLINE_Leta 1113 je zapustil svojo armensko \xc5\xbeeno Ardo, s katero je bil poro\xc4\x8den od leta 1108, in se poro\xc4\x8dil z Adelajdo del Vasto. Pretveza za lo\xc4\x8ditev je bila Ardina izmi\xc5\xa1ljena nezvestoba, Guibert Nogentski pa trdi, da se je lo\xc4\x8dil zato, ker so Ardo na poti v Jeruzalem posilili pirati. \xc5\xa0e najbolj verjeten razlog za lo\xc4\x8ditev je, da Arda v Jeruzalemu ni bila ve\xc4\x8d politi\xc4\x8dno zanimiva, ker v mestu ni bilo premo\xc5\xbenega armenskega prebivalstva._NEWLINE_Poro\xc4\x8dna pogodba z Adelajdo je dolo\xc4\x8dala, da bo v primeru, \xc4\x8de v zakonu ne bosta imela otrok, kraljestvo nasledil Rogerij II. Sicilski, Adelajdin sin iz zakona z Rogerijem I. Sicilskim. Po zakonu je bila poroka z Adelajdo bigamna, ker je bila Arta, \xc4\x8deprav je bila v samostanu v Jeruzalemu, \xc5\xa1e vedno \xc5\xbeiva. Nezakonita poroka bi zato lahko povzro\xc4\x8dala te\xc5\xbeave tako Baldvinu kot patriarhu Arnulfu, ki ga je poro\xc4\x8dil._NEWLINE_Baldvin je leta 1115 je od\xc5\xa1el na vojni pohod v Transjordanijo in tam zgradil grad Montreal. Sirijske kristjane, ki so \xc5\xbeiveli v okolici gradu, je pozval, naj se preselijo v Jeruzalem in s tem pove\xc4\x8dajo \xc5\xa1tevilo prebivalcev, saj si mesto po pokolu leta 1099 \xc5\xa1e ni opomoglo. Leta 1117 je v bli\xc5\xbeini Tira, ki je bil \xc5\xa1e vedno v muslimanskih rokah, zgradil grad Skandalijon.'